CELEX: 32018R0074
Language: mt
Date: 2018-01-17 00:00:00
Title: Regolament tal-Kummissjoni (UE) 2018/74 tas-17 ta' Jannar 2018 li jemenda l-Anness II tar-Regolament (KE) Nru 1333/2008 tal-Parlament Ewropew u tal-Kunsill dwar l-użu tal-aċidu fosforiku, tal-fosfati, tad-difosfati, tat-trifosfati u tal-polifosfati (E 338-452) f'ċerti preparati tal-laħam iffriżat fuq sfiefed vertikali (Test b'rilevanza għaż-ŻEE. )

18.1.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 13/21
            
         REGOLAMENT TAL-KUMMISSJONI (UE) 2018/74
   tas-17 ta' Jannar 2018
   li jemenda l-Anness II tar-Regolament (KE) Nru 1333/2008 tal-Parlament Ewropew u tal-Kunsill dwar l-użu tal-aċidu fosforiku, tal-fosfati, tad-difosfati, tat-trifosfati u tal-polifosfati (E 338-452) f'ċerti preparati tal-laħam iffriżat fuq sfiefed vertikali
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 1333/2008 tal-Parlament Ewropew u tal-Kunsill tas-16 ta' Diċembru 2008 dwar l-addittivi tal-ikel (1), u b'mod partikolari l-Artikolu 10(3) tiegħu,
   Billi:
   
               (1)
            
            
               L-Anness II tar-Regolament (KE) Nru 1333/2008 jistabbilixxi lista tal-Unjoni ta' addittivi tal-ikel approvati għall-użu fl-ikel u l-kundizzjonijiet tal-użu tagħhom.
            
         
               (2)
            
            
               Din il-lista tista' tiġi aġġornata skont il-proċedura komuni msemmija fl-Artikolu 3(1) tar-Regolament (KE) Nru 1331/2008 tal-Parlament Ewropew u tal-Kunsill (2), fuq inizjattiva tal-Kummissjoni jew wara li ssir applikazzjoni.
            
         
               (3)
            
            
               Fit-28 ta' Awwissu 2015 ġiet sottomessa applikazzjoni għall-awtorizzazzjoni għall-użu tal-aċidu fosforiku, tal-fosfati, tad-difosfati, tat-trifosfati u tal-polifosfati (“fosfati”) bħala stabbilizzatur u umidifikant fl-sfiefed vertikali tal-laħam iffriżat li jaqgħu fil-kategorija tal-ikel 08.2 “Preparati tal-ikel hekk kif iddefinit bir-Regolament (KE) Nru 853/2004” fil-Parti E tal-Anness II tar-Regolament (KE) Nru 1333/2008. Imbagħad, l-applikazzjoni saret disponibbli għall-Istati Membri skont l-Artikolu 4 tar-Regolament (KE) Nru 1331/2008.
            
         
               (4)
            
            
               L-użu tal-fosfati huwa meħtieġ għall-estrazzjoni u għad-dekompożizzjoni parzjali tal-proteini tal-laħam biex jiffurmaw rita ta' proteini fuq is-sfiefed vertikali tal-laħam biex jgħaqqdu l-biċċiet tal-laħam flimkien biex jiżguraw iffriżar u xiwi omoġenju. Barra minn dan, il-fosfati jiżguraw li l-laħam jibqa' mmerraq waqt li jkun qed jinħall u li s-sfiefed vertikali tal-laħam jibqgħu stabbli. Din in-neċessità teknoloġika ġiet rikonoxxuta għal-laħam iffriżat li jdur fuq sfiefed vertikali magħmul mil-laħam tan-ngħaġ, mil-laħam tal-ħrief, mill-vitella jew miċ-ċanga bi tħawwir likwidu jew minn laħam tat-tjur ittrattat bi tħawwir likwidu jew mingħajru li jintuża waħdu jew f'taħlita kif ukoll imfettet jew ikkapuljat u magħmul biex jiġi mixwi minn operatur tan-negozju tal-ikel. L-istrixxi tal-laħam mixwija perfettament imbagħad jiġu kkunsmati mill-konsumatur finali.
            
         
               (5)
            
            
               Skont l-Artikolu 3(2) tar-Regolament (KE) Nru 1331/2008, il-Kummissjoni għandha titlob l-opinjoni tal-Awtorità Ewropea dwar is-Sigurtà fl-Ikel (l-Awtorità) sabiex taġġorna l-lista tal-Unjoni ta' addittivi tal-ikel stabbilita fl-Anness II tar-Regolament (KE) Nru 1333/2008, ħlief meta l-aġġornament inkwistjoni ma jkunx mistenni li jkollu effett fuq saħħet il-bniedem.
            
         
               (6)
            
            
               Is-sikurezza tal-fosfati ġiet evalwata mill-Kumitat Xjentifiku dwar l-Ikel li stabbilixxa l-Konsum Massimu Tollerat ta' Kuljum ta' 70 mg għal kull kilogramm ta' piż tal-ġisem espress bħala fosfru (3). Il-fosfati huma awtorizzati bħala addittivi tal-ikel f'varjetà wiesgħa ta' ikel inklużi l-prodotti tal-ikel u ċerti preparati tal-laħam. Għalhekk mhuwiex mistenni li l-estensjoni tal-użu tas-sfiefed vertikali tal-laħam iffriżat se jkollha effett sinifikanti fuq l-esponiment kumplessiv għall-fosfati. Sabiex jiġi limitat esponiment ulterjuri għall-fosfati miżjuda, l-estensjoni tal-użu jenħtieġ li tiġi ristretta biss għall-isfiefed vertikali tal-laħam iffriżat li għalihom ġiet identifikata n-neċessità teknoloġika.
            
         
               (7)
            
            
               Minħabba li l-użu estiż ta' dawn l-addittivi jikkostitwixxi aġġornament tal-lista tal-Unjoni li x'aktarx ma jkollux effett fuq is-saħħa tal-bniedem, u ma hemmx għalfejn tintalab l-opinjoni tal-Awtorità.
            
         
               (8)
            
            
               L-Anness II tar-Regolament (KE) Nru 1333/2008 għalhekk jenħtieġ li jiġi emendat skont dan.
            
         
               (9)
            
            
               Il-miżuri previsti f'dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DAN IR-REGOLAMENT:
   Artikolu 1
   L-Anness II tar-Regolament (KE) Nru 1333/2008 huwa emendat skont l-Anness ta' dan ir-Regolament.
   Artikolu 2
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-17 ta' Jannar 2018.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 354, 31.12.2008, p. 16.
   
      (2)  Ir-Regolament (KE) Nru 1331/2008 tal-Parlament Ewropew u tal-Kunsill tas-16 ta' Diċembru 2008 li jistabbilixxi proċedura ta' awtorizzazzjoni komuni għall-addittivi tal-ikel, l-enżimi tal-ikel u l-aromatizzanti tal-ikel (ĠU L 354, 31.12.2008, p. 1).
   
      (3)  Rapporti tal-Kumitat Xjentifiku dwar l-Ikel, il-Ħamsa u Għoxrin serje (p. 13), 1991.
   
      ANNESS
      Fil-Parti E tal-Anness II tar-Regolament (KE) Nru 1333/2008, fil-kategorija tal-ikel 08.2 “Preparati tal-laħam kif iddefinit fir-Regolament (KE) Nru 853/2004” l-entrata tal-aċidu fosforiku - fosfati - difosfati, trifosfati u polifosfati (E 338-452) hija sostitwita b'dan li ġej:
      
         
                      
                  
                  
                     “E 338-452
                  
                  
                     Aċidu fosforiku — fosfati — difosfati — trifosfati u polifosfati
                  
                  
                     5 000 
                  
                  
                     (1) (4)
                  
                  
                     
                        zalzett tal-kolazzjon biss: f'dan il-prodott, il-laħam ikun ikkapuljat b'tali mod li t-tessuti tal-muskoli u tax-xaħam jixxerdu kompletament, sabiex il-fibra titħallat max-xaħam biex tifforma emulsjoni, li tagħti l-apparenza tipika lil dak il-prodott; Perżut griż immellaħ Finlandiż tal-Milied, laħam tal-bergers b'kontenut minimu ta' ħaxix u/jew ċereali ta' 4 % imħallat mal-laħam, Kasseler, Bräte, Surfleisch, toorvorst, šašlõkk, ahjupraad, Bílá klobása, Vinná klobása, Sváteční klobása, Syrová klobása u sfiefed vertikali li jduru b'laħam iffriżat magħmul minn laħam tan-nagħaġ, mill-ħaruf, mil-vitella u/jew miċ-ċanga ttrattata b'taħwir likwidu jew minn laħam tat-tjur trattat bi jew mingħajr taħwir likwidu użat waħdu u/jew f'taħlita kif ukoll imfettet u/jew ikkapuljat u magħmul biex jiġi mixwi minn operatur ta' negozju tal-ikel u mbagħad ikkunsmat mill-konsumatur finali”